Renato Portaluppi

Renato Portaluppi (tuntud ka kui Renato või Renato Gaúcho; sündinud 9. septembril 1962 Guaporés) on Brasiilia jalgpallitreener ja endine jalgpallur.
Ta on Brasiilia kõrgliigaklubi Grêmio peatreener.
Mängijakarjäär.
Portaluppi alustas klubikarjääri 1980. aastal Grêmios. 1983. aastal võitis ta klubiga Lõuna-Ameerika klubide meistrivõistlused Copa Libertadores. Samal aastal võideti lisaks Intercontinental Cup, kui alistati Saksamaa klubi Hamburger SV. Aastatel 1985 ja 1986 võitis ta Grêmioga Rio Grande do Suli osariigi meistrivõistlused Campeonato Gaúcho.
Karjääri jooksul mängis ta veel Brasiilia suurklubides Flamengo, Botafogo, Cruzeiro, Atlético Mineiro ja Fluminense. 1987. aastal, mil ta mängis Flamengo ridades, valiti ta Brasiilia kõrgliiga hooaja parimaks mängijaks. Tema ainsaks välisklubiks jäi Itaalia kõrgliiga klubi AS Roma, kus ta mängis hooajal 1988–1989. Klubikarjääri lõpetas ta 1999. aastal Bangus.
Brasiilia jalgpallikoondises mängis Portaluppi aastatel 1983–1993 kokku 41 mängus ja lõi viis väravat. Ta kuulus Brasiilia koondisse 1990. aasta maailmameistrivõistlustel. 1989. aastal võitis ta Brasiilia koondisega Copa América. 1983. ja 1991. aasta Copa Américal sai ta Brasiilia koondisega teise koha.
Treenerikarjäär.
Treenerina alustas Portaluppi tööd 2000. aastal. Ta oli esmalt 2000–2001 Madureira peatreener. Aastatel 2002–2003 juhendas ta Fluminenset, 2005–2007 Vasco da Gamat ja seejärel 2007–2008 taas Fluminenset, kellega ta võitis 2007. aastal Brasiilia karika. Lisaks Grêmiole on ta veel olnud Bahia, Atlético Paranaense ja Flamengo peatreener.
Grêmio peatreener oli ta esmakordselt 2010. aasta augustist kuni 2011. aasta juulini, kuid ei saavutanud sel ajal klubiga märkimisväärset edu. Uuesti sai ta Grêmio peatreeneriks 2013. aasta juunis, kui Grêmio asus Brasiilia liigas seitsmendal kohal. Tema juhendamisel sai Grêmio liigas lõpuks teise koha. 2013. aasta detsembris sai ta taas Fluminense peatreeneriks. See oli tema juba viiendaks ametiajaks Fluminenses. Ta vallandati Fluminense peatreeneri kohalt 2014. aasta aprillis, kui Fluminense oli välja langenud Rio de Janeiro osariigi meistrivõistlustel ja Brasiilia karikavõistlustelt.
2016. aasta septembris alustas ta kolmandat ametiaega Grêmio peatreenerina. Sama aasta detsembris võitis ta klubiga Brasiilia karikavõistlused. 2017. aastal võideti Copa Libertadores, kui finaalis alistati Argentina klubi Lanús. Portaluppi sai sellega esimeseks brasiillaseks, kes on võitnud Copa Libertadorese nii treeneri kui ka peatreenerina. 2018. aastal võideti veel Lõuna-Ameerika klubide superkarikas Recopa Sudamericana. Aastatel 2018, 2019 ja 2020 tuli ta Grêmioga Rio Grande do Suli osariigi meistriks. Ta vallandati Grêmio peatreeneri kohalt 2021. aasta aprillis pärast seda, kui klubi oli langenud välja Copa Libertadorese eelringis. Ta oli vallandamise ajal Brasiilia jalgpalli nelja kõrgeima liiga klubide peatreeneristest kõige kauem ametist olnud peatreener.
2021. aasta juulis sai ta Brasiilia kõrgliigaklubi Flamengo peatreeneriks. Samal aastal jõudis ta Flamengoga Copa Libertadorese, kus aga kaotati teisele Brasiilia klubile, Palmeiras, ning osapoolte kokkuleppel lahkus Portaluppi Flamengost 2021. aasta novembri lõpus.
Alates 2022. aasta septembrist on Portaluppi taas Grêmio peatreener. Grêmioga on ta tulnud Rio Grande do Suli osariigi meistriks veel ka aastatel 2023 ja 2024 – sellega on ta peatreenerina Grêmioga võitnud kümme tiitlit (sama palju on suutnud veel vaid Oswaldo Rolla).